ປະທານປະເທດ ເຈືອງເຕິ໋ນຊາງ ເຂົ້າຮ່ວມກອງປະຊຸມຊຸດຍອດວິສາຫະກິດ APEC
(ທ່ານປະທານປະເທດເຈືອງເຕິ໋ນຊາງ
ເຂົ້າຮ່ວມກອງປະຊຸມຊຸດຍອດວິສາຫະກິດAPEC)
ຕອນເຊົ້າວັນທີ 17/11, ກອງປະຊຸມຊຸດຍອດວິສາຫະກິດ ເວທີປາໄສຮ່ວມມືເສດຖະກິດອາຊີ - ປາຊີຟິກ (APEC) 2015 ໄດ້ດຳເນີນຢູ່ມານີລາ, ຟີລິບປິນ. ເຂົ້າຮ່ວມກອງປະຊຸມມີຜູ້ຕາງໜ້າ 1.200 ວິສາຫະກິດແຖວໜ້າຂອງພາກພື້ນ ອາຊີ - ປາຊີຟິກ. ທ່ານປະທານປະເທດ ເຈືອງເຕິ໋ນຊາງ ແມ່ນການນຳສູງສຸດຜູ້ດຽວ ໄດ້ຮັບເຊີນເຂົ້າຮ່ວມ ແລະ ກ່າວຄວາມເຫັນທີ່ກອງປະຊຸມກ່ຽວກັບຫົວຂໍ້ “ຍຸດທະສາດເພື່ອການເຕີບໂຕ, ຄວາມຍຸຕິທຳ ແລະ ສ້າງຄວາມເຂັ້ມແຂງດ້ວຍຕົນເອງ“. ເມື່ອແລກປ່ຽນກັບບັນດາວິສາຫະກິດກ່ຽວກັບແງ່ຫວັງເສດຖະກິດຂອງຫວຽດນາມ, ທ່ານປະທານປະເທດ ເຈືອງເຕິ໋ນຊາງ ຊີ້ແຈ້ງວ່າ, ຫວຽດນາມ ພວມຍູ້ແຮງການປະຕິຮູບລະບອບ, ປັບປຸງລະບົບກົດໝາຍ, ປະຕິຮູບດ້ານການບໍລິຫານ, ປັບປຸງສະພາບແວດລ້ອມແຫ່ງການດຳເນີນທຸລະກິດພາຍໃນປະເທດ. ດ້ວຍເລື່ອງສຳເລັດການເຈລະຈາສັນຍາການຄ້າເສລີ 4 ສະບັບກັບບັນດາຄູ່ຮ່ວມມືໃນປີ 2015, ຫວຽດນາມ ພວມກາຍເປັນສະຖານທີ່ເຊື່ອມຕໍ່ສຳຄັນຂອງບັນດາເຄືອຂ່າຍຜະລິດ ແລະ ລະບົບມູນຄ່າໃນພາກພື້ນ ແລະ ທົ່ວໂລກ. ທ່ານປະທານປະເທດ ເຈືອງເຕິ໋ນຊາງ ຢືນຢັນວ່າ, ຫວຽດນາມ ຈະສືບຕໍ່ພ້ອມກັບບັນດາສະມາຊິກ APEC ຊຸກຍູ້ການເຕີບໂຕຢ່າງໝັ້ນຄົງ. ບັນດາວິສາຫະກິດລ້ວນແຕ່ຕີລາຄາສູງຜົນງານຕັ້ງໜ້າຕ່າງໆຂອງຫວຽດນາມ ໃນຄວາມມານະພະຍາຍາມປ່ຽນໃໝ່ຢ່າງເລິກເຊິ່ງ, ກວ້າງຂວາງ, ການສ້າງອົງປະກອບພື້ນຖານເສດຖະກິດຄືນໃໝ່, ຮັກສາສະຖຽນລະພາບທາງດ້ານເສດຖະກິດມະຫາພາກ, ຮັກສາລະດັບເຕີບໂຕ. ບັນດາວິສາຫະກິດຢືນຢັນ ຈະເພີ່ມທະວີການເຄື່ອນໄຫວດຳເນີນທຸລະກິດ, ລົງທຶນຢູ່ຫວຽດນາມ ເພື່ອຮັບເອົາກາລະໂອກາດ, ແລະ ຄວາມສາມາດບົ່ມຊ້ອນຮ່ວມມືໃໝ່.
(ແຫຼ່ງຄັດຈາກ VOV)